‘Ek is nie ŉ dief nie,’ sê ZumaPres. Jacob Zuma (Oktober 2016) Foto: GCIS, Flickr Pres. Jacob Zuma het ontken dat hy ŉ “dief” is wat die staatskas vir sy eie voordeel geplunder het sedert hy in sy amp aangestel is. Zuma het Vrydag aan ANC-ondersteuners in Pietermaritzburg gesê hy is nie ŉ dief nie, maar hy weet wie die staatskas plunder. “Die waarheid is, ek is nie ŉ dief nie, en daar is geen bewyse om dié bewering te staaf nie. Daarom pla sulke beskuldigings my nie. Die waarheid is dat diegene wat my beskuldig van diefstal, hulself verryk deur diefstal. Ek weet wie hulle is,” het hy gesê. Alhoewel hy geen name bekend gemaak het nie, het Zuma onderneem om in ŉ stadium te boek te publiseer waar hy ŉ gedetailleerde uiteensetting sal gee van die “geheime” wat hy oor sekere individue het. “Wanneer ek lankal weg is, wanneer julle oud is, sal julle in ŉ boek lees van dit waarna ek nou verwys.” Zuma het gesê die beskuldigings pla hom nie, want hy ken die waarheid, en hy voel jammer oor diegene wat sulke uitlatings oor hom maak.